Agħti ħarsa lejn l-infografika tagħna biex tiskopri l-emissjonijiet tal-gassijiet serra skont il-pajjiż u skont is-settur fl-UE kif ukoll bl-ogħla emittenti fid-dinja L-emmissjoni tal-gassijiet serra jikkontribwixxu għall-aċċellerazzjoni tat-tibdil fil-klima . Min huma l-akbar emittenti? Liema settur jipproduċi l-aktar emissjonijiet? Ammont ta' emissjonijiet ta' gassijiet serra kull sena fl-UE Kif turi l-infografika ta' hawn fuq, is-CO2 huwa l-gass serra li huwa emess l-aktar. Ħafna drabi huwa prodott minn attivitajiet tal-bniedem. Gassijiet serra oħra jiġu emessi fi kwantitajiet iżgħar, iżda dawn jaqbdu s-sħana b'mod ferm aktar effettiv mis-CO2. Pereżempju, il-metan huwa aktar minn 80 darba aktar qawwi mis-CO2 fuq perjodu ta' 20 sena. Skopri aktar dwar il-miri u l-miżuri tal-UE għat-tnaqqis tal-emissjonijiet ta' gassijiet serra Emissjonijiet ta' gassijiet serra skont is-settur fl-UE Skont is-sitt rapport ta' valutazzjoni mill- Grupp Intergovernattiv ta' Esperti dwar it-Tibdil fil-Klima (IPCC), l-emissjonijiet tal-gassijiet serra mill-attivitajiet tal-bniedem huma responsabbli għal madwar 1.1°C tat-tisħin mill-bidu tas-seklu 20. Dawn l-attivitajiet jinkludu pereżempju l-ħruq tal-faħam, iż-żejt u l-gass, id-deforestazzjoni u l-biedja. Id-dijagramma ta' hawn fuq turi l-emissjonijiet tal-gassijiet serra fl-UE fl-2019 imqassma skont is-setturi tas-sors ewlenin. L-enerġija hija responsabbli għal 77.01% tal-emissjonijiet tal-gassijiet serra fl-2019, li minnhom it-trasport jammonta għal madwar terz. L-emissjonijiet tal-gassijiet serra mill-agrikoltura jikkontribwixxu b'10.55%, il-proċessi industrijali u l-użu tal-prodotti b'9.10% u l-ġestjoni tal- iskart bi 3.32%. L-emissjonijiet tal-gassijiet serra fl-UE u fid-dinja Il-grafika ta' hawn fuq telenka l-pajjiżi tal-UE skont l-emissjonijiet totali tal-gassijiet serra (GHG) fl-2019 u l-infografika ta' hawn taħt turi l-ogħla emittenti ta' gassijiet serra fid-dinja fl-2015. L- UE hija t-tielet l-akbar emittent wara ċ-Ċina u l-Istat Uniti u warajhom hemm l-Indja u r-Russja. Il-gassijiet serra jibqgħu fl-atmosfera għal perjodi li jvarjaw minn ftit snin sa eluf ta' snin. Bħala tali, dawn iħallu impatt madwar id-dinja kollha, irrispettivament minn fejn ġew emessi l-ewwel darba. X'inhuma gassijiet serra? Il-gassijiet serra huma gassijiet fl-atmosfera li jaġixxu b'mod simili għall-ħġieġ f'serra: jassorbu l-enerġija u s-sħana tax-xemx li tiġi rradjata minn wiċċ id-dinja, jaqbduha fl-atmosfera u ma jħalluhiex toħroġ fl-ispazju. Dan il-proċess huwa r-raġuni ewlenija għall-effett ta' serra li jżomm it-temperatura tad-Dinja aktar sħuna milli kieku kienet tkun biex jippermetti li teżisti l-ħajja fid-Dinja. Ħafna gassijiet serra jseħħu b'mod naturali fl-atmosfera, iżda l-attività tal-bniedem iżżid ammonti enormi, u b'hekk tagħti spinta lill-effett ta' serra li qed jikkontribwixxi għat-tisħin globali. Aktar infografika dwar it-tibdil fil-klima: Il-progress tal-UE fl-għanijiet tagħha għat-tibdil fil-klima (infografika) Infografika: kif it-tibdil fil-klima qed jaffettwa l-Ewropa Kalendarju tan-negozjati dwar it-tibdil fil-klima L-emissjonijiet tas-CO2 mill-karozzi: fatti u ċifri L-emissjonijiet mill-ajruplani u l-bastimenti: fatti u ċifri Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF